**ยามเมื่อแสงดับลา** (อังกฤษ: Lucid Reminiscence) คือ ภาพยนตร์สารคดีขนาดสั้น ปี พ.ศ. 2557 กำกับโดย วรรจธนภูมิ ลายสุวรรณชัย ในนามของกลุ่มอายดร็อปเปอร์ฟิลล์ โดยเป็นงานที่ผลิตให้แก่หอภาพยนตร์ (องค์การมหาชน) เพื่อรำลึกถึง "ความสำคัญในการชมภาพยนตร์ร่วมกัน" ในโรงภาพยนตร์แบบสแตนด์อโลนในประเทศไทย ที่ค่อย ๆ ล่มสลายและถูกแทนที่ด้วยโรงภาพยนตร์แบบมัลติเพล็กซ์

ภาพยนตร์เรื่องนี้นำเสนอเนื้อหาผ่านบทสัมภาษณ์เกี่ยวกับความทรงจำและประสบการณ์ที่มีต่อโรงภาพยนตร์สแตนด์อโลนของผู้กำกับภาพยนตร์และนักวิจารณ์ภาพยนตร์ชาวไทย ร่วมกับภาพของโรงภาพยนตร์ร้างในกรุงเทพฯ และฟุตเตจภาพยนตร์เก่า ซึ่งต่อมาวรรจธนภูมิได้นำเนื้อหาของภาพยนตร์เรื่องนี้ไปพัฒนาให้กลายเป็นภาพยนตร์สารคดีเชิงทดลองขนาดยาวเรื่อง *นิรันดร์ราตรี* (พ.ศ. 2560)

การผลิต
-------

### ที่มา

ภาพยนตร์เรื่องนี้ผลิตโดยกลุ่มอายดร็อปเปอร์ฟิลล์ กำกับและถ่ายทำโดย วรรจธนภูมิ ลายสุวรรณชัย โดยเป็นงานที่ผลิตให้แก่หอภาพยนตร์ (องค์การมหาชน) เพื่อรำลึกถึงวัฒนธรรมการชมภาพยนตร์ในโรงภาพยนตร์สแตนด์อโลน ที่เคยรุ่งเรืองและเป็นสถานที่พักผ่อนหย่อนใจของคนไทยส่วนหนึ่งในอดีต ก่อนที่โรงภาพยนตร์แบบมัลติเพล็กซ์ตามห้างสรรพสินค้าจะขยายตัวมาครองพื้นที่โรงภาพยนตร์กระแสหลักในประเทศไทย และทำให้โรงภาพยนตร์แบบสแตนด์อโลนจำนวนมากต้องปิดตัวไปในที่สุด

### การนำเสนอเนื้อหา

สำหรับรูปแบบการนำเสนอเนื้อหาในภาพยนตร์เรื่องนี้ ผู้สร้างเลือกที่จะดำเนินเรื่องด้วยภาพสถาปัตยกรรมและเศษซากต่าง ๆ ภายในโรงภาพยนตร์ร้างในกรุงเทพฯ ที่บันทึกมาจากโรงภาพยนตร์ปารีสและโรงภาพยนตร์อุดมสุข พร้อมไปกับเสียงคำให้สัมภาษณ์ของผู้กำกับภาพยนตร์และนักวิจารณ์ภาพยนตร์ชาวไทยรวม 3 คน ได้แก่ สมเกียรติ วิทุรานิช, กิตติศักดิ์ สุวรรณโภคิน และมโนธรรม เทียมเทียบรัตน์ เกี่ยวกับความทรงจำและประสบการณ์ที่แต่ละคนมีต่อการชมภาพยนตร์ในโรงภาพยนตร์สแตนด์อโลนในอดีต รวมถึงทัศนคติที่มีต่อการเปลี่ยนผ่านจากยุคโรงภาพยนตร์สแตนด์อโลนสู่โรงภาพยนตร์แบบมัลติเพล็กซ์

การเข้าฉาย
----------

ภาพยนตร์เรื่องนี้ได้รับเลือกให้เข้าฉายในโปรแกรมพิเศษของเทศกาลภาพยนตร์สารคดีนานาชาติศาลายา ครั้งที่ 5 เมื่อวันที่ 26 มีนาคม พ.ศ. 2558 และเข้าฉายในงานภาพยนตร์สั้นมาราธอน ของเทศกาลภาพยนตร์สั้น ครั้งที่ 19 เมื่อวันที่ 29 กรกฎาคม พ.ศ. 2558 นอกจากนั้นยังได้รับเลือกให้ฉายในโปรแกรมภาพยนตร์สั้น "ฟิล์มไวรัสไวด์ไทป์ 2014" ที่จัดโดยกลุ่มฟิล์มไวรัสร่วมกับห้องสมุดเดอะรีดดิงรูม เมื่อวันที่ 31 พฤษภาคม พ.ศ. 2558 ด้วย

อ้างอิง
-------

1. ↑  Eyedropper Fill. "ยามเมื่อแสงดับลา". *Facebook*. 9 มกราคม 2559. สืบค้นเมื่อ 31 กรกฎาคม 2560.
2. ↑  Bioscope Magazine. "‘นิรันดร์ราตรี’ สารคดีทดลองโดยกลุ่ม Eyedropper Fill ได้รับเลือกเข้าประกวดในเทศกาล CPH:DOX เก็บถาวร 2017-02-25 ที่ เวย์แบ็กแมชชีน". *MThai*. 24 กุมภาพันธ์ 2560. สืบค้นเมื่อ 1 สิงหาคม 2560.
3. ↑  "Lucid Reminiscence เก็บถาวร 2017-10-31 ที่ เวย์แบ็กแมชชีน". *Eyedropper Fill*. สืบค้นเมื่อ 1 สิงหาคม 2560.
4. ↑  หอภาพยนตร์ Thai Film Archive. "ยามเมื่อแสงดับลา". *Facebook*. 8 มกราคม 2559. สืบค้นเมื่อ 1 สิงหาคม 2560.
5. ↑  "เทศกาลภาพยนตร์สารคดีนานาชาติศาลายาครั้งที่ ๕". *หอภาพยนตร์ (องค์การมหาชน)*. สืบค้นเมื่อ 31 กรกฎาคม 2560.
6. ↑  "ตารางฉายหนังสั้นมาราธอน วันที่ 29 ถึง 31 กรกฎาคม 2558 เก็บถาวร 2016-04-14 ที่ เวย์แบ็กแมชชีน". *Thai Film Foundation*. 25 กรกฎาคม 2558. สืบค้นเมื่อ 31 กรกฎาคม 2560.
7. ↑  "FILMVIRUS WILDTYPE 2014 เก็บถาวร 2016-07-29 ที่ เวย์แบ็กแมชชีน". *BookVirus Pandora*. สืบค้นเมื่อ 31 กรกฎาคม 2560.

แหล่งข้อมูลอื่น
---------------

* Lucid Reminiscence เก็บถาวร 2017-10-31 ที่ เวย์แบ็กแมชชีน ที่เว็บไซต์ของกลุ่มอายดร็อปเปอร์ฟิลล์